google/wiki40b huggingface dataset:
Ηλιοβασίλεμα

Το ηλιοβασίλεμα ή δύση του Ήλιου είναι η ημερήσια εξαφάνιση του Ήλιου κάτω από το δυτικό ορίζοντα, ως αποτέλεσμα της περιστροφής της Γης. Στην αστρονομία, ορίζεται ως η στιγμή στην οποία η άκρη του Ήλιου που ακολουθεί εξαφανίζεται κάτω από τον ορίζοντα. Όμως, λόγω της ατμοσφαιρικής διάθλασης, τη στιγμή του ηλιοβασιλέματος, ο Ήλιος βρίσκεται ήδη μια διάμετρο κάτω από τον ορίζοντα.

Τα χρώματα

Κατά τη διάρκεια του ηλιοβασιλέματος (όπως και της ανατολής του Ήλιου), ο ουρανός φέρει πορτοκαλί-κόκκινο χρώμα. Αυτό είναι αποτέλεσμα της σκέδασης. Μια ακτίνα φωτός αποτελείται από διάφορα μήκη κύματος, με αποτέλεσμα να γίνεται αντιληπτή ως λευκή. Τα μικρότερα μήκη κύμματος (μπλε, πράσινο) διασκορπίζονται πιο έντονα από τα σωματίδια και μόρια του αέρα, απομακρυνόμενα από την ακτίνα. Κατά την ανατολή ή δύση του Ηλίου, όταν η απόσταση που η ακτίνα διανύει στην ατμόσφαιρα είναι μεγαλύτερη, τα μικρά μήκη κύματος έχουν διασκορπιστεί τελείως, με αποτέλεσμα να γίνονται πιο αντιληπτά αυτά μεγαλύτερου μήκους κύματος (κίτρινο, πορτοκαλί, κόκκινο), τα οποία στη συνέχεια σκεδάζονται από τα σταγονίδια των νεφών και σχετικά μεγάλα σωματίδια, με αποτέλεσμα ο ορίζοντας να αποκτά κόκκινο και πορτοκαλί χρώμα. Η σκέδαση των μικρότερων μηκών φωτός οφείλεται στη σκέδαση Ρέιλι από μόρια με μέγεθος μικρότερο από αυτό το μήκος κύματος του φωτός. Σωματίδια με μέγεθος παρόμοιο ή μεγαλύτερο με αυτό το μήκους φωτός προκαλούν τη σκέδαση Μι.

Πράσινη λάμψη

Μερικές φορές ακριβώς πριν την ανατολή ή τη δύση του Ήλιο εμφανίζεται μια πράσινη λάμψη, καθώς τα μικρότερα μήκη κυμάτων διαθλώνται περισσότερο, με αποτέλεσμα να γίνονται αντιληπτά 1-2 δευτερόλεπτα αργότερα. Αν και η λάμψη μπορεί να περιλαμβάνει και άλλα χρώματα, η απόχρωση του πράσινου είναι αυτή που επικρατεί συνήθως.
Ρουπέν των Μονφόρ

Βιογραφία

Ήταν γιος τού Ονφρουά ευγενούς της Ιερουσαλήμ και της Εσίβ του Ιμπελέν, κόρης και κληρονόμου τού Ιωάννη Β΄ κυρίου της Βηρυτού.
Το 1299 νυμφεύτηκε τη Μαρία των Ιμπελέν, κόρη τού Μπαλιάν σενεσάλη της Κύπρου. Το 1304 απεβίωσε ο μεγαλύτερος αδελφός του Αμωρί και ο Ρουπέν τον διαδέχθηκε στην κυριότητα της Τύρου, τυπικά όμως καθώς η πόλη είχε απωλεσθεί από τους Χριστιανούς. Το 1308 ο Ρουπέν συμμετείχε στην εξέγερση κατά τού Αμαλρίκ κυρίου της Τύρου, που είχε σφετεριστεί τη βασιλική εξουσία στην Κύπρο. Το κίνημα απέτυχε και ο Ρουπέν έφυγε από την Κύπο και κατέφυγε στη Ρόδο. Υποστήριξε τη μητέρα του Εσίβ στην διεκδίκησή της τού Δουκάτου των Αθηνών. Η διεκδίκηση δεν τελεσφόρησε. Έπειτα από το τέλος τού Αμαλρίκ, ο Ρουπέν επέστρεψε στην Κύπρο και συμμετείχε στη δίκη των Ναΐτών ιπποτών το 1311.
Το 1312 απεβίωσε η Εσίβ και ο Ρουπέν έγινε τιτουλάριος κύριος της Βηρυτού. Απεβίωσε το επόμενο έτος και τάφηκε στη Νικοσία· τον διαδέχθηκε ο γιος του Ονφρουά.
Ιωάννης Δέδες

Βιογραφία

Στις ελληνικές βουλευτικές εκλογές του Ιανουαρίου 2015, εξελέγη στο ελληνικό κοινοβούλιο ως βουλευτής του ΣΥΡΙΖΑ στην εκλογική περιφέρεια Αττικής .
2053 Νούκι

Φυσικά χαρακτηριστικά

Ο φασματικός τύπος του Νούκι είναι S (λιθώδης). Τα υπόλοιπα φυσικά χαρακτηριστικά του είναι άγνωστα.
Πατριάρχης Δημήτριος

Βιογραφία

Γεννήθηκε στα Θεραπειά της Κωνσταντινούπολης στις 8 Σεπτεμβρίου του 1914. Σπούδασε στην Ιερά Θεολογική Σχολή της Χάλκης (1931 - 1937). Χειροτονήθηκε διάκονος από τον Επίσκοπο Ναζιανζού Φιλόθεο το 1937 και Πρεσβύτερος το 1942 από τον ίδιο Αρχιερέα.
Από τον Οκτώβριο του 1937 μέχρι τον Άυγουστο του 1938 διετέλεσε Γραμματέας και Ιεροκήρυκας της Ιεράς Μητροπόλεως Εδέσσης.
Από τον Μάιο του 1939 μέχρι τον Ιούνιο του 1945 υπηρέτησε ως διάκονος και έπειτα ως ιερέας στο Φερίκιοϊ.
Από το 1945 μέχρι το 1950 διετέλεσε Προϊστάμενος της Ορθόδοξης Κοινότητας της Τεχεράνης, την οποία και διοργάνωσε, ενώ κατόπιν τιμητικής έγκρισης από τον Σάχη της Περσίας δίδαξε την αρχαία Ελληνική Γλώσσα στο Πανεπιστήμιο της Τεχεράνης.
Από το 1950 μέχρι το 1964 υπήρξε Προϊστάμενος της Κοινότητας Φερίκιοϊ.
Το 1964 εξελέγη Επίσκοπος Ελαίας και διορίσθηκε Αρχιερατικός προϊστάμενος της επισκοπικής περιφέρειας Ταταούλων (Κουρτουλούς).
Στη θέση αυτή έμεινε μέχρι το 1972 οπότε και εξελέγη Μητροπολίτης της Επαρχίας Ίμβρου και Τενέδου. Στις 16 Ιουλίου 1972 εξελέγη από την Ιερά Ενδημούσα Σύνοδο του Οικουμενικού Πατριαρχείου Αρχιεπίσκοπος Κωνσταντινουπόλεως, Νέας Ρώμης και Οικουμενικός Πατριάρχης με το όνομα Δημήτριος. Κατά τη διάρκεια της εκλογής, η Τουρκική Κυβέρνηση είχε διαγράψει τα ονόματα τεσσάρων συνυποψηφίων του από τον κατάλογο εκλογίμων, μεταξύ αυτών του Σταυρουπόλεως Μαξίμου και του θεωρούμενου ως βέβαιου νέου Πατριάρχη, του Χαλκηδόνας Μελίτωνος.
Κατά τη διάρκεια της Πατριαρχίας του εργάστηκε για την ενότητα της Ορθόδοξης Εκκλησίας. Δέχθηκε τις επισκέψεις των Προκαθημένων όλων των Ορθοδόξων Εκκλησιών και συγκάλεσε τρεις Προσυνοδικές Πανορθόδοξες Διασκέψεις για την προετοιμασία Αγίας και Μεγάλης Συνόδου της Ορθοδόξου Εκκλησίας. Στις 30 Νοεμβρίου 1979 δέχθηκε στο Φανάρι την επίσκεψη του Πάπα Ιωάννη Παύλου Β΄. Ο ίδιος ο Πατριάρχης Δημήτριος επισκέφτηκε πολλές ορθόδοξες χώρες, ήταν ο πρώτος Οικουμενικός Πατριάρχης που επισκέφτηκε την Αμερική, ενώ προεξήρχε στους εορτασμούς για τα 900 χρόνια της Μονής Πάτμου το 1988 και για τα 600 χρόνια της Μονής του Μεγάλου Μετεώρου το 1990. Τέλος, το 1990 επισκέφτηκε το Άγιο Όρος, ενώ κατά τη διάρκεια της Πατριαρχίας του παρασκεύασε Άγιο Μύρο δύο φορές, το 1973 και το 1983.
Ο Οικουμενικός Πατριάρχης Δημήτριος πέθανε στις 2 Οκτωβρίου 1991 και στις 22 του ίδιου μήνα διάδοχός του εξελέγη ο από Χαλκηδόνος Βαρθολομαίος.
Άλσος Χαϊδαρίου

Το Άλσος Χαϊδαρίου (ή Άλσος Δαφνίου) βρίσκεται απέναντι από τη Βυζαντινή Μονή Δαφνίου και καταλαμβάνει έκταση 250 στρεμμάτων. Ο χώρος παραχωρήθηκε στο Δήμο Χαϊδαρίου το 1996 από το Υπουργείο Αγροτικής Ανάπτυξης και Τροφίμων, στο οποίο ανήκε. Σήμερα βρίσκεται σε πολύ καλή κατάσταση και στους χώρους του λαμβάνουν χώρα αρκετές δραστηριότητες. Αρκετός κόσμος το επιλέγει για ορεινή ποδηλασία, καθώς διαθέτει ποδηλατόδρομο, για περίπατο, ακόμη και για πικνίκ, καθώς υπάρχουν παγκάκια με τραπεζάκια, πέργκολες και κιόσκια που εξυπηρετούν τους πολίτες. Μέχρι πριν λίγα χρόνια, στο άλσος λάμβανε χώρα η Γιορτή Κρασιού, που διοργάνωνε ο Ελληνικός Οργανισμός Τουρισμού. 
Η πρόσβαση στο άλσος γίνεται από τη συμβολή των οδών Βουλγαροκτόνου και Κομνηνών.

Χλωρίδα

Η χλωρίδα του άλσους αποτελείται από πεύκα, κυπαρίσσια, κέδρο, πουρνάρι, σχοίνο και χαρουπιά, ενώ υπάρχουν και ευκάλυπτοι από αναδασώσεις που έχουν πραγματοποιηθεί.

Ιστορία

Στο Άλσος Χαϊδαρίου εκτελέστηκε η αρχηγός της αντιστασιακής οργάνωσης «Μπουμπουλίνα», Λέλα Καραγιάννη και ακόμη 27 αντιστασιακοί στις 8 Σεπτεμβρίου 1944, δεδομένου ότι είχε μεταφερθεί στο στρατόπεδο συγκέντρωσης από τις γερμανικές κατοχικές δυνάμεις.
Ήμουν κι' εγώ εκεί (σειρά βιβλίων)

Το Ήμουν κι' εγώ εκεί ήταν σειρά βιβλίων που κυκλοφορούσε κατά τις δεκαετίες του 1960 και 1970 στην Ελλάδα και απευθυνόταν κυρίως στο νεανικό κοινό της εποχής. Συγγραφέας των βιβλίων ήταν η Γεωργία Ταρσούλη. Τα βιβλία διανέμονταν ως προσφορά της εταιρίας ΒΙΑΝΙΛ Α.Ε., μέσω του απορρυπαντικού ROL και η διανομή τους ξεκίνησε τον Ιανουάριο του 1964. Τα βιβλία ήταν χαρτόδετα 40-45 σελίδων με πλούσια εικονογράφηση.
Κλήμα Λιδωρικίου Φωκίδας

Γεωγραφία - Ιστορία

Το Κλήμα Λιδωρικίου βρίσκεται στις δυτικές πλαγιές των Βαρδουσίων, ΒΔ του Λιδωρικίου, ανάμεσα στα χωριά Κάλλιο, Διακόπι και Λευκαδίτι. Πριν την Επανάσταση του 1821 πολλοί καταδιωγμένοι από τους Τούρκους κατέφευγαν σε αυτό. Μετά την απελευθέρωση αρκετοί από τους κατοίκους του μετακινήθηκαν προς το Κάλλιο, το Λιδωρίκι, άλλα χωριά και αργότερα προς την Αθήνα με αποτέλεσμα σήμερα να υπάρχουν μόνο 15 περιποιημένα σπίτια και το χωριό σχεδόν να έχει ερημώσει από κατοίκους. Αξιοθέατα του χωριού είναι ο παλιός ναός των Τριών Ιεραρχών και τα ανακαινισμένα εκκλησάκια του Αγίου Νικολάου και Αγίου Γεωργίου. Σε κοντινό σπήλαιο και πάνω σε βράχια υπάρχουν τα ερείπια της μονής της Αγίας Μαρίνας, όπου 1826 φιλοξενήθηκαν προσωρινά επιζήσαντες από την έξοδο του Μεσολογγίου. Από τον Πολιτιστικό Σύλλογο του χωριού διατίθεται ωραίος ξενώνας για φιλοξενία των επισκεπτών. Σύμφωνα με αναφορά του Στέφανου Βυζαντίου ορισμένοι μελετητές ταυτίζουν το Κλήμα με την αρχαία πόλη της Υαίας, άλλοι όμως, αν και αποδέχονται τους Ύαντες, αμφισβητούν την ύπαρξη πόλης.
Ο Νετρόνιος Τζίμι: Το Αγόρι Ιδιοφυΐα (τηλεοπτική σειρά)

Ανάπτυξη

Ο Τζον Ντέιβις δημιούργησε τον Τζίμι (τότε ονομαζόμενο Τζόνι Κουάσαρ) κάποια στιγμή κατά τη διάρκεια της δεκαετίας του '80 και έγραψε ένα σενάριο με τίτλο Runaway Rocketboy (που αργότερα χρησιμοποιήθηκε ως το όνομα του πιλότου), το οποίο εγκαταλείφθηκε. Αργότερα άρχισε να ξαναδουλεύει πάνω σε αυτήν την ιδέα, ενώ μετακόμιζε σε νέο σπίτι στις αρχές της δεκαετίας του 1990, ως ταινία μικρού μήκους με τίτλο "Τζόνι Κουάσαρ", την οποία παρουσίασε στο SIGGRAPH όπου συναντήθηκε με τον Στιβ Οεντέκερκ και εργάστηκαν σε μια τηλεοπτική σειρά βασισμένη σε αυτή, καθώς και μια ταινία. Ο Τζίμι είχε ακόμη το πρωτότυπό του όνομα τότε, πριν αποφασιστεί να τον ονομάσει Τζίμι Νιούτρον, επειδή το "Τζόνι Κουάσαρ" ακουγόταν πολύ παρόμοια με το "Τζόνι Κουέστ".

Σεναριογραφία

Ο Βίκτορ Ουίλσον προσλήφθηκε ως Story Editor. Οι κύριοι συγγραφείς της σειράς ήταν οι Στίβεν Μπάνκς και Τζεντ Σπινγκαρν.

Θεματικό τραγούδι

Το θεματικό τραγούδι γράφτηκε αρχικά από τον Μπρίαν Όσϋ για το πιλοτικό επεισόδιο. Το pop-punk συγκρότημα Bowling for Soup ανανέωσε αργότερα και επέκτεινε το τραγούδι του Όσϋ για την ταινία. Τελικά, το αρχικό τραγούδι διατηρήθηκε για τους τίτλους αρχής και τέλους της τηλεοπτικής σειράς.

Ακύρωση

Παρόλο που οι παραγωγοί αρχικά ήθελαν να υλοποιήσουν έναν τέταρτο κύκλο, όλα τα σχετιζόμενα σχέδια ματαιώθηκαν εξαιτίας της χρεοκώπησης της DNA Productions, στην οποία οφείλεται η κακή επίδοση της κινηματογραφικής ταινίας Μυρμυγοστορίες. Τέσσερα σενάρια, εκ των οποίων τα δύο δεν έχουν δημοσιευτεί, έχουν γραφτεί για τον λεγόμενο κύκλο, ο οποίος είναι πιο σοβαρός και σκοτεινός από τους προηγούμενους. Ο Νικ Ντιν θα ήταν ένας από τους κεντικούς χαρακτήρες, οι Σίντι και Τζίμι θα ήταν επισήμως ζευγάρι και παλιοί και καινούργιοι κακοί θα επέστρεφαν. Ήταν πιστευτό το ότι, όσον αφορά τις χρονιές προβολής της σειράς, θα ήταν η τρίτη μεγαλύτερη σειρά κινουμένων σχεδίων του Nickelodeon πριν τον Μπομπ Σφουγγαράκη και τους Δύο Φανταστικούς Γονείς, αλλά μια τέτοια παραγωγή με περουσιακά στοιχεία θα ήταν για τις εταιρίες παραγωγής O Entertainment και DNA Productions πολύ ακριβή.
Κρανοχώρι Καβάλας

Γεωγραφία - Ιστορία

Το Κρανοχώρι βρίσκεται βορειοανατολικά της πόλης της Καβάλας σε απόσταση 32 χλμ. και βορειοανατολικά των Φιλίππων στα 28,5 χλμ. Η παλιά ονομασία του από την εποχή της τουρκοκρατίας ήταν Κιζιλή και έτσι αναφέρεται το 1919, μετά την απελευθέρωση, στο ΦΕΚ 251Α-20/11/1919 να προσαρτάται στην τότε κοινότητα Κουρίτας. Μετονομάστηκε σε Κρανοχώρι το 1926. Σύμφωνα με το πρόγραμμα Καλλικράτης, μαζί με το Πολύνερο αποτελούν την τοπική κοινότητα Πολυνέρου που ανήκει στη δημοτική ενότητα Φιλίππων του δήμου Καβάλας και σύμφωνα με την απογραφή 2011 έχει πληθυσμό 7 κατοίκους.
Διοργανώσεις Ε.Π.Σ. Ημαθίας 2015–16

Α2 Κατηγορία

Οι 26 ομάδες χωρίστηκαν σε δυο ομίλους , οι δυο πρώτοι κάθε ομίλου ανεβαίνουν στην Α1 και οι τελευταίες υποβιβάζονται.
Songs from the Wood

Βραβεία

Songs from the Wood (άλμπουμ)
Ηνωμένες Πολιτείες (RIAA Certification): Χρυσός 
Καναδάς (CRIA Certification): Χρυσός
Διοικητική διαίρεση του Βασιλείου της Σερβίας

Η Διοικητική διαίρεση του Βασιλείου της Σερβίας (σερβικά : Административна подела Краљевине Србијеdummy) είναι μια σειρά από διαιρέσεις της Σερβίας κατά την περίοδο 1890 - 1922.
Μαρία Μαγδαληνή

Η Ορθόδοξη παράδοση για την Αγία Μαρία τη Μαγδαληνή

Σύμφωνα με την θέση της Ορθόδοξης Εκκλησίας, μετά την Ανάληψη Του Χριστού και την ίδρυση της πρώτης Χριστιανικής Εκκλησίας στα Ιεροσόλυμα, η Αγία Μαρία η Μαγδαληνή εξακολούθησε να υπηρετεί το ευαγγελικό κήρυγμα. Όταν μετά την Κοίμηση της Υπεραγίας Θεοτόκου ο Ευαγγελιστής Ιωάννης εγκαταστάθηκε στην Έφεσο, τον ακολούθησε και η Αγία Μαρία η Μαγδαληνή εκεί, όπου και πέθανε. Η εκκλησία μας την τιμά ως ισαπόστολο και Μυροφόρο και γιορτάζει τη μνήμη της στις 22 Ιουλίου και στις 4 Μαΐου ημέρα ανακομιδής (δηλ. μεταφοράς) των λειψάνων της. Επίσης την συνεορτάζει μαζί με τις άλλες Άγιες Μυροφόρες Γυναίκες, την τρίτη Κυριακή μετά το Πάσχα (την Κυριακή των Μυροφόρων).

Άλλοι Μύθοι

Σύμφωνα με μύθους η Μαρία Μαγδαληνή θεωρούνταν σύζυγος του Ιησού και μητέρα του αγέννητου παιδιού του. Αρχικά, αναφέρθηκε πρώτα από τον Leonardo da Vinci και από τα απόκρυφα χειρόγραφα της ίδιας της Μαρίας ως σύντροφός του. Επίσης, θεωρείται πως βρίσκεται ακριβώς αριστερά από τον Ιησού στον Μυστικό Δείπνο του da Vinci. Βεβαίως, η ορθόδοξη αλλά και η καθολική εκκλησία δεν δέχεται καμία εκδοχή που να φέρει ζωντανό τον απόγονο του Ιησού Χριστού και της Μαρίας της Μαγδαληνής αλλά και οποιαδήποτε έγγαμη σχέση μεταξύ τους.
Βυζαντινή λύρα

Ιστορία

Την περίοδο της Βυζαντινής Αυτοκρατορίας ο όρος "λύρα" χρησιμοποιούταν για να περιγράψει ένα αχλαδόμορφο μουσικό όργανο που παιζόταν με δοξάρι. Ένα αντίστοιχο όργανο ήταν το Ραμπάμπ (Rabab) που παιζόταν στον Αραβικό κόσμο της εποχής. O Πέρσης γεωγράφος Ibn Khurradadhbih του 9ου αιώνα, αναφερόμενος στην λεξικογραφική καταγωγή των μουσικών οργάνων της εποχής κατέγραψε την λύρα με δοξάρι (lūrā), μαζί με το εκκλησιαστικό όργανο (urghun), το shilyani (πιθανότατα ένα είδος άρπας), το salandj, σαν τα τυπικά όργανα των Βυζαντινών. Η λύρα διαδόθηκε ευρέως μέσω των Βυζαντινών εμπορικών δρόμων που συνέδεαν τις τρεις ηπείρους. Στον 11ο και 12ο αιώνα Ευρωπαίοι συγγραφείς χρησιμοποιούν τους όρους βιολί και λύρα εναλλακτικά όταν γίνεται αναφορά σε μουσικά όργανα που παίζονται με δοξάρι. Εν τω μεταξύ, το ραμπάμπ, εισάγεται στη Δυτική Ευρώπη, ενδεχομένως, μέσω της Ιβηρικής χερσονήσου και τα δύο όργανα διαδόθηκαν ευρέως σε όλη την Ευρώπη δημιουργώντας σε διάφορες ευρωπαϊκές χώρες μουσικά όργανα που θα παιχτούν με δοξάρι ,όπως το μεσαιωνικό είδος βιολιού ρεμπέκ, και την talharpa της Σκανδιναβίας και της Ισλανδίας. Ένα αξιοσημείωτο παράδειγμα είναι η ιταλική λύρα da Braccio του 15ου αιώνα που θεωρείται από πολλούς ως ο προκάτοχος του σύγχρονου βιολιού.

Ετυμολογία

Από άποψη οργανολογίας, η βυζαντινή λύρα είναι στην πραγματικότητα ένα όργανο που ανήκει στην οικογένεια λαούτων που παίζονται με δοξάρι. Ο όρος «λύρα» αποτελεί και την ορολογική επιβίωση που σχετίζεται με τη μέθοδο εκτέλεσης ενός αρχαίου ελληνικού οργάνου. Η χρήση του όρου λύρα ως όργανο που παίζεται με δοξάρι για πρώτη φορά καταγράφηκε τον 9ο αιώνα, πιθανότατα ως μετάβαση και εφαρμογή της έννοιας της λύρας του έγχορδου μουσικού οργάνου της κλασικής αρχαιότητας στο νέο έγχορδο όργανο για δοξάρι. Η βυζαντινή λύρα μερικές φορές ανεπίσημα αποκαλείται μεσαιωνικό βιολί, ή ρεμπέκ με σχήμα αχλαδιού, ή ως ένα κεμανές, όροι που μπορούν να χρησιμοποιηθούν σήμερα αναφερόμενοι σε μια γενική κατηγορία παρόμοιων εγχόρδων όργανα που παίζονται με δοξάρι από τρίχες αλόγου.

Χαρακτηριστικά

Η βυζαντινή λύρα είχε στο πάνω μέρος της κλειδιά για κούρδισμα πάνω σε μια επιφάνεια παρόμοια με το μεσαιωνικό βιολί και σε αντίθεση με το ραμπάμπ και το ρεμπέκ. Ωστόσο, οι χορδές έπρεπε να παιχτούν με τα νύχια πλευρικά σε αυτές χωρίς να πιέζονται από πάνω με τη σάρκα του δακτύλου, όπως στο βιολί. Η λύρα που απεικονίζεται στο βυζαντινό κουτί από ελεφαντόδοντο στο Μουσείο Μπαρτζέλο της Φλωρεντίας (900 - 1100 μ.Χ.) έχει δύο χορδές και σχήμα αχλαδιού με μακρύ σώμα και στενό λαιμό. Το ηχείο απεικονίζεται χωρίς ανοίγματα και ως αναπόσπαστο κομμάτι όμως αυτό μπορεί να οφείλεται σε αισθητική επιλογή. Οι λύρες του Νόβγκοροντ (1190 μ.Χ.) είναι πιο κοντά μορφολογικά στην λύρες του σήμερα: είχαν σχήμα αχλαδιού περίπου 40 εκατοστά, ημικυκλικά καμπυλωτά ανοίγματα στο ηχείο και λαιμό για τρεις χορδές.
2582 Χαριμάγια-Μπάσι

Φυσικά χαρακτηριστικά

Η μέση διάμετρος του Χαριμάγια-Μπάσι εκτιμάται σε 28,87 ± 3,8 χιλιόμετρα. Ο φασματικός τύπος του είναι Xc, ενώ το γεωμετρικό άλβεδό του είναι 0,134 ± 0,043. Ο Χαριμάγια-Μπάσι περιστρέφεται γύρω από τον εαυτό του μία φορά κάθε 7 ώρες και 14 λεπτά.
Διεθνές Κινηματογραφικό Φεστιβάλ του Παλμ Σπρινγκς 2008

Το 19ο Διεθνές Κινηματογραφικό Φεστιβάλ του Παλμ Σπρινγκς ολοκληρώθηκε την Κυριακή, 13 Ιανουαρίου, 2008 και έδωσε στη δημοσιότητα τους νικητές των βραβείων σε ειδική εκδήλωση στο Spencer’s Restaurant. Κατά τη διάρκεια του Φεστιβάλ, που διήρκεσε από τις 3 έως τις 13 Ιανουαρίου, προβλήθηκαν 212 ταινίες του έτους 2007 από 66 χώρες, ανάμεσα στις οποίες οι 65 ήταν πρεμιέρες. Επίσης, 55 από τις ταινίες αποτέλεσαν επίσημες προτάσεις των χωρών τους για το Βραβείο Ξενόγλωσσης Ταινίας στα Όσκαρ του επόμενου μήνα. 
Η 19η διοργάνωση έσπασε το προγενέστερο ρεκόρ συμμετοχής από το κοινό.
Διοργανώσεις Ε.Π.Σ. Ηλείας 1983–84

Α κατηγορία

Στην Α κατηγορία μετείχαν 26 ομάδες χωρισμένες σε δυο ομίλους.

Β κατηγορία

Στην Β κατηγορία μετείχαν 28 ομάδες χωρισμένες σε δυο ομίλους.

Γ κατηγορία

Στην Β κατηγορία μετείχαν 16 ομάδες χωρισμένες σε δυο ομίλους.

Κύπελλο Ηλείας

Τελικός
14 Μαρτίου 1984 Αστέρας Αμαλιάδας - Α.Ο Κάστρου 2-0 - εθνικό στάδιο Πύργου -
Μίλα Μου Βρώμικα

Πλοκή

Όταν ο Μπάρμπα Δήμος πεθαίνει, οκτώ διαφορετικοί άνθρωποι συναντιούνται στο καφενείο του. Ο Σωτήρης που ονειρεύεται να μπει στους celebrities κύκλους και να κάνει την Αθήνα Μανχάταν, η σερβιτόρα Αστερόπη που διαβάζει τις βρώμικες σκέψεις των αντρών και ερωτεύεται κοσμικούς από τα εξώφυλλα των κουτσομπολίστικων περιοδικών, ο αποτυχημένος μουσικός και μπάρμαν ταλαντούχος αλλά τεμπέλης Τριαντάφυλλος, η ερωτευμένη χασάπισσα Λίλη με τον εφευρέτη Παντελάκη της, η ανασφαλής pin up Ρίτα, ο κοσμικός γόης Νίκος Στεφάνου, η χασάπισσα Λίλη με τον εφευρέτη Παντελάκη της και η Τέρη που γουστάρει τα κορίτσια, συσπειρώνονται και πέφτουν με τα μούτρα στη δουλειά. Στόχος τους, να ανοίξουν το πιο σούπερ, «χειροποίητο» μπαρ του κόσμου σε μια εποχή κρίσης που κανείς δεν έχει λεφτά και που ο κόσμος ζει βλέποντας τηλεόραση. Το βέβαιο είναι ότι εκεί μέσα θα συναντηθούν η μαγεία με την πραγματικότητα, η αλήθεια με το παραμύθι, ο κυνισμός με την τρυφερότητα, το rock 'n' roll με την όπερα, η ζωή της πόλης με τη «μέσα» ζωή των ανθρώπων.
Ρόμπερτ Γουίλσον

Βιογραφία

Γεννήθηκε στο Γουάκο (Waco) του Τέξας στις 4 Οκτωβρίου του 1941 από εύπορους γονείς και μεγάλωσε σε συντηρητικό περιβάλλον. Στα νεανικά του χρόνια αντιμετώπιζε πρόβλημα στην εκφορά του λόγου (τραυλισμό) και δυσκολία στην κοινωνική προσαρμογή. Μία 70χρονη δασκάλα χορού και θεραπεύτρια, η δεσποινίς Byrd Hoffman, λειτούργησε όμως σαν μέντοράς του και τον βοήθησε να απελευθερώσει την εσωτερική του ένταση με αργές και επαναλαμβανόμενες κινήσεις. Η επίδραση της στον νεαρό τότε Γουίλσον αργότερα θα γίνει φανερή και στην κινησιολογία των σκηνοθετικών του έργων.
Αποφοίτησε από το τοπικό πανεπιστήμιο (Διοίκηση Επιχειρήσεων) και το 1963 πήγε στη Νέα Υόρκη για να παρακολουθήσει μαθήματα αρχιτεκτονικής στο Brooklyn's Pratt Institute. Εκεί ξεκίνησε την ενασχόλησή του με το θέατρο, αρχικά ως σκηνογράφος (στο «America Hurrah» στο θέατρο La Mama) και έπειτα με την ομάδα του, που ονόμασε Byrd Hoffman School of Byrds προς τιμήν της δασκάλας του. Στα 24 του, υποφέροντας από κατάθλιψη, αποπειράθηκε να αυτοκτονήσει και κατόπιν χρειάστηκε να νοσηλευτεί σε ψυχιατρικό ίδρυμα. Όταν βγήκε ωστόσο, τάραξε τα καλλιτεχνικά δρώμενα δημιουργώντας μια εικαστική εγκατάσταση από 676 τηλεφωνικούς στύλους και και μια σειρά περίπου 60 υβριδικών παραστάσεων στη Νέα Υόρκη. Με τα πρώτα έργα του («Deafman Glance», 1971, «Το Βλέμμα του Κωφού») έδωσε το δείγμα γραφής του και κέρδισε την αναγνώριση. Επρόκειτο για μια σιωπηλή όπερα στην οποία πρωταγωνιστούσε ένας κωφάλαλος έφηβος που ο σκηνοθέτης είχε υιοθετήσει κάποια χρόνια νωρίτερα.
Το 1972 λίγο προτού αναχωρήσει για το Ιράν όπου θα σκηνοθετούσε το «KΑ MΟUNTain and GUARDenia Terrace» και ενώ έκανε διακοπές στην Κρήτη, συνελήφθη για κατοχή χασίς και φυλακίστηκε. Αποφυλακίστηκε με εγγύηση και τελικά ολοκλήρωσε την παράσταση που είχε διάρκεια 7 ημερών.
Η φήμη του εξαπλώθηκε το 1976, όταν παρουσίασε στο φεστιβάλ της Αβινιόν και σε συνεργασία με τον Φίλιπ Γκλας το έργο «Αϊνστάιν στην ακρογιαλιά» . Ακολούθησε διεθνή καριέρα στην σκηνοθεσία με λαμπερές συνεργασίες από τον χώρο της ροκ μουσικής (Τομ Γουέιτς, Λου Ριντ, Ντέι­βιντ Μπερν), της όπερας (Τζέσι Νόρμαν), του μπαλέτου (Συλβί Γκιγιέμ) και ακόμα της μόδας και της πολιτικής.
Από το 1995 διατηρεί το θεατρικό εργαστήριο Γουετερμιλ Σέντερ (Watermill Center,Κέντρο του Νερόμυλου σε ελληνική απόδοση) .
Προσεχώς αναμένεται να σκηνοθετήσει στο Εθνικό Θέατρο, με Έλληνες ηθοποιούς και στην ελληνική γλώσσα μια δική του εκδοχή της Ομηρικής «Οδύσσειας».
Αδέσποτα σκυλιά

Πλοκή

Ο Ντέιβιντ Σάμμερ (Ντάστιν Χόφμαν), ένας συνεσταλμένος Αμερικανός μαθηματικός, καταφεύγει στην επαρχία για να ζήσει με τη νέα σύζυγό του Άμυ (Σούζαν Τζωρτζ) στο χωριό της στην Κορνουάλη της νότιας Αγγλίας.
Σχεδόν αμέσως, δημιουργείται ένταση μεταξύ του ζεύγους, καθώς ο Ντέιβιντ, βυθισμένος στην ακαδημαϊκή του εργασία, παραμελεί την γυναίκα του, η οποία αρχίζει να φλερτάρει στα ντόπια μπαράκια. Σε ένα από τα μπαράκια συχνάζει και ο πρώην εραστής της, ο Τσάρλυ Βέννερ (Ντελ Χένεϋ).
Μια μέρα ο Ντέιβιντ ανακαλύπτει τη γάτα τους να κρέμεται στραγγαλισμένη από μια αλυσίδα στην ντουλάπα της κρεβατοκάμαρας. Η Άμυ απαιτεί από τον Ντέιβιντ να πάει στους ντόπιους και να μάθει ποιος το έκανε. Ο Ντέιβιντ φοβάται και προτιμάει να τους καλοπιάνει μπας και κερδίσει τη φιλία τους. Την επόμενη μέρα αυτοί τον προσκαλούν να πάνε μαζί για κυνήγι. Εκεί όμως τον ξεγελούν και τον αφήνουν μόνο του δήθεν να προσέχει μήπως περάσουν τα πουλιά, ενώ αυτοί γυρνούν κρυφά στο σπίτι του. Ο Τσάρλυ πιάνει την Άμυ, την δένει και τη βιάζει. Ένας δεύτερος χωρικός φθάνει και βάζει τον Βέννερ να την κρατάει κάτω ενώ αυτός τη βιάζει.
Μετά από αρκετές ώρες, ο Ντέιβιντ αν και αργά συνειδητοποίησε την μπλόφα και επιστρέφει το σπίτι, όπου βρίσκει τη γυναίκα του ατημέλητη και εξουθενωμένη. Αυτή δεν του λέει τίποτα. Μετά από λίγες μέρες όμως, ενώ παρευρίσκονται σε μια εκκλησία η Άμυ γίνεται έξω φρενών όταν βλέπει αυτούς την βίασαν. Ο Ντέιβιντ και η Άμυ φεύγουν από την εκκλησία και στον δρόμο για το σπίτι χτυπάνε σε τροχαίο ατύχημα τον ηλίθιο του χωριού Χένρι Νάιλς. Παίρνουν τον τραυματισμένο Νάιλς στο σπίτι τους και ο Ντέιβιντ τηλεφωνεί στο μπαρ για να αναφέρει το ατύχημα, χωρίς να ξέρει ότι το προηγούμενο βράδυ ο Νάιλς είχε βιάσει και στραγγαλίσει μια νέα κοπέλα από το χωριό, και τώρα όλοι τον ψάχνουν.
Με το τηλεφώνημά του μαρτυράει άθελά του τα ίχνη του Νάιλς. Σύντομα όλοι οι μεθυσμένοι χωρικοί, συμπεριλαμβανομένων αυτών που είχαν βιάσει την Άμυ, χτυπούν την πόρτα του σπιτιού του Σάμμερ. Ο Ντέιβιντ αρνείται να παραδώσει τον Νάιλς στον όχλο που προσπαθεί να μπει μέσα στο σπίτι. Αναγκασμένος να υπερασπιστεί το σπίτι του, ο Ντέιβιντ αρχίζει ένα πρωτοφανές ξέσπασμα βίας, που καταλήγει σε ένα όργιο δολοφονίας.
1585 Ένωση

Φυσικά χαρακτηριστικά

Η μέση διάμετρος της Ενώσεως εκτιμάται σε 50,42 χιλιόμετρα. Ο φασματικός τύπος της είναι άγνωστος, ενώ το γεωμετρικό άλβεδό της είναι 0,0378 ± 0,003. Η Ένωση περιστρέφεται γύρω από τον εαυτό της μία φορά κάθε 9 ως 10 ώρες περίπου.